వివిధ రంగాల లో మౌలిక సదుపాయాల ను పెంపొందించడానికి మంత్రిమండలి తీసుకున్న చరిత్రాత్మక నిర్ణయాలు

ప్రధాన మంత్రి శ్రీ నరేంద్ర మోదీ అధ్యక్షత న కేంద్ర మంత్రివర్గం 2020 వ సంవత్సరం జూన్ 24 వ తేదీ న సమావేశమై పలు చారిత్రాత్మక నిర్ణయాల ను తీసుకొంది; ఈ నిర్ణయాలు విశ్వమారి తలెత్తిన కాలం లో వివిధ రంగాల కు మౌలిక సదుపాయాల పరం గా ఎంతో అవసరమమైనటువంటి ఊతాన్ని అందించగలవు. 1. పశుపాలన సంబంధి మౌలిక సదుపాయాల అభివృద్ధి నిధి ని ఏర్పాటు చేస్తారు: పూర్వరంగం : కేంద్ర ప్రభుత్వం ఇటీవల ప్రకటించిన ఆత్మనిర్భర్ భారత్ అభియాన్ ప్రోత్సాహక ప్యాకేజీ కి అనుగుణం గా కేంద్ర మంత్రి మండలి ఈ రోజు న పశు పాలన మౌలిక సదుపాయాల అభివృద్ధి నిధి (ఎహెచ్ఐడిఎఫ్) ను ఏర్పాటు చేయడం కోసం 15,000 కోట్ల రూపాయల నిధుల కు ఆమోదం తెలిపింది. పాడి పరిశ్రమ మౌలిక సదుపాయాల అభివృద్ధి కోసం సహకార రంగం నుండి పెట్టుబడుల ను ప్రోత్సహించడానికి 10,000 కోట్ల రూపాయల తో పాడి పరిశ్రమ మౌలిక సదుపాయాల అభివృద్ధి నిధి (డిఐడిఎఫ్) ను ప్రభుత్వం గతం లో ఆమోదించింది. అయితే, పశుపాలన రంగం లో ప్రోసెసింగ్ మరియు మెరుగైనటువంటి మౌలిక సదుపాయాల లో పాల్గొనడానికి ఎమ్ఎస్ఎమ్ఇ లతో పాటు ప్రైవేట్ సంస్థల ను కూడా ప్రోత్సహించవలసిన అవసరం కూడా ఉంది. పాడి పరిశ్రమ, మాంసం ప్రోసెసింగ్ మరియు పశుగ్రాసం ప్లాంటుల లో మౌలిక సదుపాయాల పెట్టుబడుల ను ఈ రోజు ఆమోదం పొందిన ఎహెచ్ఐడిఎఫ్ ప్రోత్సహిస్తుంది. వ్యవసాయ ఉత్పత్తుల సంస్థ లు (ఎఫ్ పిఒ లు), ఎమ్ఎస్ఎమ్ఇ లు, సెక్షన్ 8 కింద నమోదైన కంపెనీ లు, ప్రైవేట్ కంపెనీ లు మరియు వ్యక్తిగత పారిశ్రామికవేత్త లు ఈ పథకం ద్వారా లబ్ధి ని పొందడాని కి అర్హులు. వీరు 10 శాతం మార్జిన్ మనీ ని మాత్రమే కట్టవలసి ఉంటుంది. మిగిలిన 90 శాతం నిధుల ను షెడ్యూల్డ్ బ్యాంకు ల ద్వారా వారికి అందుబాటు లో ఉంచుతారు. అర్హులైన లాభితుల కు 3 శాతం ఆర్థిక సహాయాన్ని ప్రభుత్వం సమకూర్చుతుంది. రుణం తిరిగి చెల్లింపునకు 2 సంవత్సరాల అప్పు నిలుపుదల అవధి ఉంటుంది; అటు తరువాత 6 సంవత్సరాల లో మొత్తం ఋణాన్ని తిరిగి చెల్లించవలసి ఉంటుంది. భారత ప్రభుత్వం ఏర్పాటు చేసే 750 కోట్ల రూపాయల క్రెడిట్ గ్యారంటీ ఫండ్‌ ను నాబార్డ్ నిర్వహిస్తుంది. ఎమ్ఎస్ఎమ్ఇ ల కోసం నిర్వచించిన సీలింగు పరిధి లో ఉన్న ప్రాజెక్టుల కు పరపతి హామీ ని ఈ నిధి అందిస్తుంది. పూచీకత్తు కవరేజ్ రుణస్వీకర్త యొక్క పరపతి సదుపాయం లో 25 శాతం వరకు ఉంటుంది. ప్రయోజనాలు : పశుసంవర్ధక రంగం లో ప్రైవేటు రంగ పెట్టుబడుల ద్వారా పరిస్థితి ని మెరుగు పరచడానికి అవకాశాలు భారీ గా ఉన్నాయి. ప్రైవేట్ పెట్టుబడిదారుల కు వడ్డీ ఉపసంహరణ పథకం తో ఎహెచ్ఐడిఎఫ్ ఈ ప్రాజెక్టుల కు అవసరమైన ముందస్తు పెట్టుబడుల ను తీర్చడానికి మూలధన లభ్యత ను నిర్ధారిస్తుంది. అదేవిధం గా మొత్తం రాబడి ని పెంచడానికి / పెట్టుబడిదారుల కు తిరిగి చెల్లించడానికి ఇది సహాయపడుతుంది. అర్హత కలిగిన లబ్ధిదారులు ప్రోసెసింగ్ మరియు విలువ ను పెంచే మౌలిక సదుపాయాల లో పెట్టే ఇటువంటి పెట్టుబడులు కూడా ఎగుమతుల ను ప్రోత్సహించగలవు. భారతదేశం లో పాడి పరిశ్రమ ఉత్పత్తి యొక్క తుది విలువ లో దాదాపు 50 – 60 శాతం తిరిగి రైతుల వైపునకు ప్రవహిస్తున్నందున, ఈ రంగం లో పెరుగుదల రైతు ఆదాయం పై గణనీయమైనటువంటి ప్రత్యక్ష ప్రభావాన్ని చూపుతుంది. పాల విపణి పరిమాణం మరియు పాల అమ్మకాల నుండి రైతుల కు లభించే ఆదాయం సహకార మరియు ప్రైవేట్ డెయిరీల చే వ్యవస్థీకృత ఆఫ్ టేక్ అభివృద్ధి తో ముడిపడి ఉంది. ఈ విధం గా, ఎహెచ్ఐడిఎఫ్ ద్వారా 15,000 కోట్ల రూపాయల మేర అందించే పెట్టుబడి, ప్రయివేటు పెట్టుబడుల పరపతి ని అనేక రేట్లు పెంచడం తో పాటు, రైతు లు కూడా మరింత గా పెట్టుబడులు పెట్టడానికి ప్రోత్సాహాన్ని ఇస్తుంది. తద్వారా లభించే అధిక ఉత్పాదకత రైతు ల ఆదాయం లో పెరుగుదల కు దారితీస్తుంది. ఈ రోజు ఎహెచ్ఐడిఎఫ్ ను ఆమోదిస్తూ తీసుకున్న చర్య, సుమారు 35 లక్షల మంది కి ప్రత్యక్ష జీవనోపాధి కల్పన కు మరియు పరోక్ష జీవనోపాధి కల్పన కు సహాయపడుతుంది. 2. ఉత్తర్ ప్రదేశ్ లోని కుశీనగర్ విమానాశ్రయాన్ని అంతర్జాతీయ విమానాశ్రయం గా ప్రకటించడం : పూర్వరంగం : కుశీనగర్ ఒక ముఖ్యమైన బౌద్ధ తీర్థయాత్రా స్థలం. ఇక్కడ గౌతమ బుద్ధుడు మహాపరినిర్వణాన్ని పొందాడు. ఇది చాలా పవిత్రమైన బౌద్ధ తీర్థయాత్ర స్థలం గా పరిగణించబడుతోంది. ఇక్కడ కు ప్రపంచం నలుమూలల నుండి బౌద్ధ యాత్రికులు తరలి వస్తారు. కుశీనగర్ సమీప పరిసరాలలోని, శ్రావస్తి (238 కి.మీ.), కపిలవస్తు (190 కి.మీ.) మరియు లుమ్బినీ (195 కి.మీ.) వంటి అనేక ఇతర బౌద్ధ ప్రదేశాలు అనుచరుల ను మరియు సందర్శకులను విశేషం గా ఆకర్షిస్తాయి. కుశీనగర్ ఇప్పటికే భారతదేశం మరియు నేపాల్ అంతటా విస్తరించి ఉన్న బౌద్ధ వలయం తీర్థయాత్రల కు ప్రధాన కేంద్రం గా ఉంది. ఈ నేపథ్యం లో, ఉత్తర్ ప్రదేశ్‌లోని కుశీనగర్ విమానాశ్రయాన్ని అంతర్జాతీయ విమానాశ్రయం గా ప్రకటించే ప్రతిపాదన కు కేంద్ర మంత్రివర్గం ఆమోదం తెలిపింది. ప్రయోజనాలు : ప్రపంచవ్యాప్తం గా బౌద్ధ విధానాల ను అవలంబిస్తున్న 530 మిలియన్ మంది కి బౌద్ధ వలయం ఒక ముఖ్యమైన తీర్థయాత్ర. కుశీనగర్ విమానాశ్రయాన్ని ‘అంతర్జాతీయ విమానాశ్రయం’ గా ప్రకటించినందువల్ల వివిధ ప్రాంతాల కు మెరుగైన అనుసంధానం లభిస్తుంది; వైమానిక ప్రయాణికుల కు స్పర్ధాత్మక ధరల కు లభించే సేవ ల విస్తృతి అందుబాటు లోకి వచ్చి వారు తమకు నచ్చిన వైమానిక సేవల ను ఎంపిక చేసుకొనేందుకు అవకాశం లభిస్తుంది. తద్వారా, ఇటు దేశీయ పర్యటన రంగానికి, అటు అంతర్జాతీయ పర్యటన రంగాని కి ఊతం లభించడంతో పాటు ఈ ప్రాంతం యొక్క ఆర్ధిక అభివృద్ధి కి కూడా ఉత్తేజం అందుతుంది. ఏ రోజు న చూసినా, థాయిలాండ్, కంబోడియా, జపాన్, బర్మా తదితర ప్రాంతాల నుండి రమారమి 200 నుండి 300 మంది భక్తులు కుశీనగర్ కు విచ్చేసి మరి ప్రార్థన లు చేస్తూ కనబడతారు. అయినప్పటికీ, ఈ అంతర్జాతీయ పర్యటక కేంద్రాని కి ఇంతవరకు ప్రత్యక్ష సంధానం లేదు. ప్రత్యక్ష సంధానం కల్పించాలని సందర్శకులు చాలా కాలం నుండి కోరుతూ వస్తున్నారు. కుశీనగర్ కు ప్రత్యక్ష అంతర్జాతీయ సంధానాన్ని కల్పించడం వల్ల కుశీనగర్ ను సందర్శించే దేశీయ పర్యటకుల, విదేశీ పర్యటకుల సంఖ్య గణనీయం గా పెరగగలదు. ఇది ఈ ప్రాంత ఆర్ధిక అభివృద్ధి కి దోహదపడగలదు. దేశం లో ఇప్పటికే వర్ధిల్లుతున్నటువంటి పర్యటక వ్యవస్థ కు మరియు ఆతిథ్య వ్యవస్థ కు ఈ అంతర్జాతీయ విమానాశ్రయం మరింత ఊతాన్ని ఇవ్వగలుగుతుందని భావిస్తున్నారు. 3. మయన్మార్ లో శ్వే ఆయిల్ & గ్యాస్ ప్రాజెక్ట్ ను మరింత గా అభివృద్ధి పరచడం కోసం ఒవిఎల్ ద్వారా అదనపు పెట్టుబడి కి ఆమోదముద్ర : పూర్వరంగం: దక్షిణ కొరియా, భారతదేశం మరియు మయన్మార్ కంపెనీ ల కన్ సార్టియమ్ లో భాగం గా ఒఎన్‌జిసి విదేశ్ (ఒవిఎల్) 2002వ సంవత్సరం నుండి మయన్మార్ ‌లో శ్వే గ్యాస్ ప్రాజెక్టు అన్వేషణ మరియు అభివృద్ధి లతో సహసంబంధి గా ఉంది. భారత ప్రభుత్వ రంగ సంస్థ అయిన గెయిల్ కూడా ఈ ప్రాజెక్టు లో సహ పెట్టుబడిదారు గా వ్యవహరిస్తోంది. ఈ ప్రాజెక్టు లో 2019వ సంవత్సరం మార్చి 31 వ తేదీ వరకు ఒవిఎల్ 722 మిలియన్ అమెరికా డాలర్ మేర (సగటు వార్షిక సమాన మారకపు రేటు ప్రకారం దాదాపు 3,,949 కోట్ల రూపాయలు) పెట్టుబడి ని పెట్టింది. శ్వే ప్రాజెక్ట్ నుండి మొదటి గ్యాస్ ఉత్పత్తి 2013 వ సంవత్సరం జులై లో ప్రారంభం కాగా, 2014 వ సంవత్సరం డిసెంబర్ లో గరిష్ట ఉత్పత్తి స్థాయి కి చేరుకొంది. ఈ ప్రాజెక్ట్ 2014-15 ఆర్థిక సంవత్సరం నుండి సానుకూల నగదు రాబడి ని అందించడం మొదలుపెట్టింది. మయన్మార్‌ లో శ్వే ఆయిల్ & గ్యాస్ ప్రాజెక్టు ను మరింత అభివృద్ధి చేయడానికి ఒఎన్ జిసి విదేశ్ లిమిటెడ్ (ఒవిఎల్) ద్వారా 121.27 మిలియన్ అమెరికా డాలర్ ( ఒక అమెరికా డాలరు విలువ 75 రూపాయల వంతున సుమారు 909 కోట్ల రూపాయలు) అదనపు పెట్టుబడులు పెట్టడానికి ఆర్థిక వ్యవహారాల మంత్రివర్గ సంఘం ఈ రోజు న ఆమోదం తెలిపింది. ప్రయోజనాలు : పొరుగు దేశాల లో చమురు మరియు గ్యాస్ అన్వేషణ మరియు అభివృద్ధి ప్రాజెక్టుల లో భారత ప్రభుత్వ రంగ సంస్థ ల భాగస్వామ్యం భారతదేశం యొక్క యాక్ట్ ఈస్ట్ పాలసీ తో అనుసంధానించబడి ఉంది. భారతదేశం యొక్క శక్తి భద్రత అవసరాల ను మరింత గా బలపరచుకోవడం తో పాటు పొరుగు దేశాల తో కలసి శక్తి సేతువుల ను అభివృద్ధిపరచాలన్న భారతదేశ వ్యూహం లో ఇది ఒక భాగం గా కూడా ఉంది.